Pa Kibiji, October 16
Itambwilainga anwe bene na bene.—Loma 15:7.
Pa kuba’mba mukwashe bakwenu kukasuluka mu kipwilo, mwafwainwa kwiipuzha amba: ‘Inge najinga mu kyalo kingi, nafwainwa kukeba’mba bantu bammonenga byepi?’ (Mat. 7:12) Tekenyainga bantu babena kupimpula bwikalo bwabo pa kuba’mba bekalenga byonka bikala bantu bo bataana mu kyalo mo baiya. Patanshi, kechi twakonsha kuyuka byo babena kulanguluka nangwa byo bekala ne. Kechi twafwainwa kuketekela’mba bakalondelanga kisho kyetu ne, twafwainwa kwikalanga nabo kwesakana na byonka byo baji. Inge twayuka kyalo ko bafuma ne kisho kyabo, kiketukwasha kupwanañana nabo. Pa kupopwela kwa kisemi, twakonsha kukebakeba bishinka pa bisho bya bantu bafuma mu byalo bingi baji mu kipwilo kyetu ne mu nyaunda. Kintu kikwabo kyakonsha kwitukwasha kupwanañana na bantu bafuma mu byalo bingi ke kwibetako ku kajo ku nzubo yetu. Byo kiji kuba’mba Yehoba “washinkwila bisaka bya bantu kibelo kya lwitabilo,” ne atweba twafwainwa kushinkwila bibelo “bakwetu ba mu lwitabilo.”—Byu. 14:27; Nga. 6:10; Yoba 31:32. w16.10 1:15, 16
Pa Kisatu, October 17
Vulukainga muntu wachinchikile pa kulengululwa ku bandengamambo.—Hebe. 12:3.
Paulo byo apwishishe kutongaula banabalume ne banabakazhi bapusana pusana bajinga na lwitabilo, waambile pa wakila bonse, Nkambo yetu, Yesu Kilishitu. Pa Bahebelu 12:2 paamba’mba: “Na mambo a lusekelo lo bamutujile kulutwe, wachinchikile pa kichi kya lumanamo, kabiji kechi wateleko muchima ku bumvu ne, kabiji aye waikala ku kilujo kya jitanda ja Lesa.” Kine, twafwainwa ‘kuvulukanga’ lwitabilo lwa kwa Yesu kimye kyo apichilenga mu meseko akatampe. Byonka byaubile Yesu, bena Kilishitu batanshi bo baipayile na mambo a lwitabilo lwabo, nabiji mwana wa bwanga aye Antipasa bakaine kusankilapo bukishinka bwabo. (Lum. 2:13) Bano bena Kilishitu batambula kala mfweto yabo ya bumi bwa mwiulu, kupusanako na bakwabo bakalume ba Lesa bajingako kala abo saka bakyangye kwikalako, bajinga na luketekelo lwa kwikala na bumi pano pa ntanda. (Hebe. 11:35) Bufumu byo bwatatwile kulama mu 1914, bano bashingwa ba kishinka bafwile basangwilwe ne kwikala bilengwa bya mupashi mwiulu ne kulama bantu pamo ne Yesu.—Lum. 20:4. w16.10 3:12
Pa Kina, October 18
Pa juba pa juba saka mwitundaika anwe bene na bene.—Hebe. 3:13.
Bansemi bamo kechi batundaika baana babo ne, mambo a kuba’mba bansemi babo nabo kechi bebatundaikanga ne. Bamingilo bavula bejizhanya’mba kechi bebatundaika ku bakulumpe babo ba nkito ne. Mu kutundaika muntu mwavwangwa ne kumusanchila pa bintu byo auba bulongo. Twakonsha kutundaika bakwetu kupichila mu kwibabuula’mba baji na byubilo byawama nangwa kwamba byambo ‘bitekenesha aba balefulwa.’ (1 Tesa. 5:14, tubyambo twa munshi.) Kyambo kya Kingiliki kyatuntululwa’mba “lutundaiko” kilumbulula “kwinyemena.” Kimye kyo twingijila pamo na balongo ne banyenga, ke kimye kyawama kya kwamba byambo bya kwibatundaika. (Sapwi. 4:9, 10) Nanchi bakwetu bayuka ene mambo o twibatemenwa ne kwibasanchila nyi? Saka tukyangye kukumbula buno bwipuzho, patanshi twafwainwa kulanguluka pa bino byambo bya maana bya kuba’mba: “Byambo byaambiwa pa kimye kyafwainwa, byawama bingi!”—Maana 15:23. w16.11 1:3-5
bem_Latn bem_Latn bem_Latn bem_Latn lua_Latn bem_Latn bem_Latn bem_Latn bem_Latn